CELEX: 52017JC0014
Language: sk
Date: 2017-04-21
Title: Spoločný návrh ROZHODNUTIE RADY o pozícii Únie v Asociačnej rade zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, pokiaľ ide o prijatie odporúčania o prioritách partnerstva EÚ a Egypta

EURÓPSKA KOMISIA
            V Bruseli21. 4. 2017
            JOIN(2017) 14 final
            2017/0084(NLE)
            Spoločný návrh
            ROZHODNUTIE RADY
            o pozícii Únie v Asociačnej rade zriadenej Euro-stredomorskou dohodou o pridružení medziEurópskymi spoločenstvami a ich členskými štátmi na jednej strane a Egyptskou arabskou republikou na strane druhej, pokiaľ ide o prijatie odporúčania o prioritách partnerstva EÚ a Egypta
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Revidovaná európska susedská politika
                     1
                   stanovuje nový rámec pre vymedzenie dvojstranných vzťahov s partnermi. Tieto vzťahy budú zachytené v politickom dokumente označovanom ako „priority partnerstva“. Tento politický dokument predstavuje základ pre vzťahy s krajinou, v ktorom sa obidve strany dohodnú na obmedzenom súbore cielených priorít na nadchádzajúce roky.
               
               
                  Táto koncepcia je v súlade s novou Globálnou stratégiou pre zahraničnú a bezpečnostnú politiku Európskej únie
                     2
                  , ktorú v júni 2016 predložila vysoká predstaviteľka Únie pre zahraničné veci a bezpečnostnú politiku. Pri tom sa čo najefektívnejšie využíva celý súbor nástrojov EÚ na zvýšenie vplyvu a viditeľnosti podpory Únie.
               
               
                  Cieľom priorít partnerstva je riešiť spoločné výzvy, ktorým čelí EÚ a Egypt, presadzovať spoločné záujmy a zaručiť dlhodobú stabilitu na oboch stranách Stredozemného mora. Riadia sa spoločným záväzkom rešpektovať univerzálne hodnoty demokracie, právny štát a dodržiavať ľudské práva.
               
               
                  Priority partnerstva by mali pomôcť splniť túžby ľudí na oboch stranách Stredozemného mora. Predovšetkým by mali pomôcť zaistiť sociálnu spravodlivosť, dôstojné pracovné príležitosti, hospodársku prosperitu a podstatným spôsobom zlepšiť životné podmienky. Tým sa upevní stabilita Egypta a EÚ. Kľúčovými aspektmi týchto cieľov sú inkluzívny rast podporený inováciami, ako aj účinná a participatívna správa vecí verejných opierajúca sa o právny štát, ľudské práva a základné slobody. Priority partnerstva takisto zohľadňujú úlohu EÚ a Egypta ako medzinárodných aktérov a majú zvýšiť ich vzájomnú dvojstrannú spoluprácu, ako aj ich regionálnu a medzinárodnú spoluprácu.
               
               
                  Zástupcovia EÚ a Egypta sa zúčastnili na samite OSN v septembri 2015, na ktorom bol schválený program trvalo udržateľného rozvoja do roku 2030, pričom jeho jadrom je 17 cieľov udržateľného rozvoja. Program trvalo udržateľného rozvoja do roku 2030 predstavuje spoločný rámec a spoločnú víziu trvalo udržateľného rozvoja a odstránenia chudoby. Vzhľadom na jeho univerzálny charakter predstavuje dobrý základ pre ďalšie zosúlaďovanie politík v kontexte partnerstva a jeho priorít. „Stratégia trvalého udržateľného rozvoja – vízia do roku 2030“ je príspevkom Egypta k vykonávaniu tohto univerzálneho programu. EÚ okrem toho prijíma kroky na vykonávanie programu trvalo udržateľného rozvoja do roku 2030 prostredníctvom vnútorných a vonkajších politík. Únia a Egypt budú spolupracovať pri dosahovaní cieľov stanovených okrem iného v programe trvalo udržateľného rozvoja do roku 2030.
               
               
                  Pre toto obnovené partnerstvo budú smerodajné tieto celkové priority:
               
            
            
               –udržateľné moderné hospodárstvo a sociálny rozvoj v Egypte,
            
            
               –partnerstvo v oblasti zahraničnej politiky,
            
            
               –upevnenie stability.
            
            
               •Súlad s existujúcimi ustanoveniami v tejto oblasti politiky
            
            
               
                  Priority partnerstva EÚ a Egypta sú v súlade s prioritami a podmienkami stanovenými v rámci dohodnutom na základe revidovanej európskej susedskej politiky. Týmito prioritami sú politická a hospodárska stabilizácia susedstva a stabilizácia v bezpečnostnej oblasti. Priority partnerstva sú v súlade aj s dohodou o pridružení medzi EÚ a Egyptom, ktorá nadobudla platnosť v roku 2004
                     3
                  .
               
            
            
               •Súlad s ostatnými politikami Únie
            
            
               
                  Navrhované priority partnerstva EÚ a Egypta zohľadňujú dlhodobý záväzok EÚ voči jej partnerom v oblasti Stredozemného mora. Priority sú však takisto plne v súlade s nedávno prijatou globálnou stratégiou a so súvisiacou výzvou na integrovaný prístup pri riešení kríz. To zahŕňa politiky EÚ v oblasti humanitárnej pomoci, rozvoja, migrácie, obchodu, investícií, infraštruktúry, vzdelávania, zdravotnej starostlivosti a výskumu.
               
               
                  V dokumente sa zohľadňuje:
               
            
            
               –podpora ľudských práv a dobrá správa vecí verejných,
            
            
               –vonkajší rozmer migračných politík EÚ,
            
         
         
            
               –intenzívnejšie zameranie na medzinárodnú spoluprácu v boji proti terorizmu a násilnému extrémizmu a
            
            
               –potenciál obchodu vytvárať spravodlivý rast a dôstojné zamestnanie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Tento návrh sa zakladá na článku 218 ods. 9 Zmluvy o fungovaní Európskej únie (ZFEÚ). Ide o návrh rozhodnutia Rady Európskej únie o pozícii v rámci Asociačnej rady EÚ – Egypt ustanovenej Euro-stredomorskou dohodou. Táto pozícia sa má zaujať v mene Európskej únie, pokiaľ ide o odporúčanie o prijatí priorít partnerstva.
               
               
                  Priority partnerstva sa majú prijať na zasadnutí Asociačnej rady EÚ – Egypt v prvej polovici roka 2017. To sa uskutoční po tom, čo Rada Európskej únie na základe článku 218 ods. 9 ZFEÚ schváli pozíciu, ktorá sa má zaujať v rámci Asociačnej rady EÚ – Egypt. Priority partnerstva budú po schválení predstavovať základ programových priorít pre podporu Únie v rámci nariadenia o nástroji európskeho susedstva.
               
            
            
               •Subsidiarita (v prípade inej ako výlučnej právomoci)
            
            
               
                  Keďže sa priority partnerstva týkajú vzťahov medzi EÚ a Egyptom, nemôžu ich prijať členské štáty na vnútroštátnej úrovni.
               
            
            
               •Proporcionalita
            
            
               
                  Podľa článku 218 ods. 9 ZFEÚ musí byť pozícia Rady EÚ prijatá pred tým, ako priority partnerstva môže schváliť Asociačná rada EÚ – Egypt.
               
            
            
               •Výber nástroja
            
            
               
                  V záveroch Rady zo 14. decembra 2015 o preskúmaní európskej susedskej politiky
                     4
                   sa potvrdil úmysel Rady „začať v roku 2016 novú etapu angažovanosti s partnermi, čo by mohlo viesť v prípade potreby k stanoveniu nových priorít partnerstva zameraných na dohodnuté priority a záujmy“.
               
               
                  Na realizáciu takejto angažovanosti sú najvhodnejším nástrojom pripojené záväzky: memorandom o porozumení by sa nedosiahla potrebná úroveň podpory, ktorú si vyžadujú „akčné plány alebo iné rovnocenné spoločne dohodnuté dokumenty“ uvedené
                     5
                   v článku 3 ods. 2 nariadenia o nástroji európskeho susedstva ako kľúčové referenčné body pre stanovenie priorít podpory Únie.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               •Konzultácie so zainteresovanými stranami
            
            
               
                  Tieto texty boli vypracované po dôkladnej konzultácii s príslušnými oddeleniami Komisie a so zástupcami členských štátov v pracovnej skupine Rady EÚ pre Maghreb a Mašrek, ako aj po rokovaniach s egyptskými náprotivkami.
               
               
                  Konzultácie so zainteresovanými stranami z občianskej spoločnosti v Káhire a v Bruseli sa začali vo februári 2016. Medzi hlavnými získanými podnetmi bola potreba pokračovať v podpore ľudských práv a úlohy občianskej spoločnosti v procese politického, sociálneho a hospodárskeho rozvoja v Egypte. Ďalším dôležitým bodom bola potreba premietnuť záruky v oblasti ľudských práv a základných slobôd stanovené v egyptskej ústave do právnych predpisov. Všetky tieto body sa zohľadnili v priloženom texte.
               
               
                  Uvedené konzultácie sa uskutočnili v súlade s usmerneniami vypracovanými v rámci revidovanej európskej susedskej politiky.
               
            
         
         
            
               •Získavanie a využívanie expertízy
            
            
               
                  Relevantná tematická expertíza bola interne k dispozícii buď v ústredí EÚ v Bruseli, alebo v delegácii EÚ v Káhire (Egypt).
               
            
            
               •Posúdenie vplyvu
            
            
               
                  Neuplatňuje sa.
               
            
            
               •Regulačná vhodnosť a zjednodušenie
            
            
               
                  Neuplatňuje sa.
               
            
            
               •Základné práva
            
            
               
                  Žiadne dôsledky pre základné práva v členských štátoch Európskej únie.
               
               
                  Pokiaľ ide o základné práva v Egypte, očakávajú sa pozitívne vplyvy, keďže záväzky egyptskej vlády predpokladané v prioritách partnerstva okrem iného zahŕňajú podporu demokracie, základných slobôd a ľudských práv ako ústavných práv všetkých občanov, v súlade s medzinárodnými záväzkami tejto krajiny. EÚ sa naopak zaviazala, že Egyptu bude poskytovať podporu pri úsilí o premietnutie týchto záväzkov do právnych predpisov.
               
               
                  EÚ bude takisto podporovať a posilňovať kapacitu Egypta na ochranu práv migrantov a na poskytovanie ochrany tým, ktorí spĺňajú podmienky na túto podporu, v súlade s medzinárodnými normami, ako aj úsilie Egypta na ochranu marginalizovaných skupín pred možnými negatívnymi vplyvmi hospodárskych reforiem prostredníctvom záchranných sociálnych sietí a sociálnej ochrany. Okrem toho budú EÚ a Egypt naďalej podporovať rozvoj vidieka a miest, ako aj zlepšovať poskytovanie základných služieb, s dôrazom na modernizáciu vzdelávania (vrátane technickej a odbornej prípravy) a systémov zdravotnej starostlivosti. Posilnenie postavenia mladých ľudí a žien a umožnenie ich účasti v hospodárstve a na správe vecí verejných je jednou zo zásad spolupráce medzi EÚ a Egyptom.
               
               
                  EÚ a Egypt sa zaväzujú spolupracovať s občianskou spoločnosťou, aby sa efektívne podieľala na hospodárskom, politickom a sociálnom rozvoji. EÚ a Egypt okrem toho prehĺbia politický dialóg o demokracii a ľudských právach.
               
            
            
               4.VPLYV NA ROZPOČET
            
            
               
                  Žiadne dodatočné vplyvy na rozpočet nad rámec toho, čo je stanovené v predchádzajúcich medzinárodných záväzkoch EÚ. Akékoľvek ďalšie vplyvy na rozpočet budú vymedzené v samostatných návrhoch, napríklad v jednotnom rámci podpory nástroja európskeho susedstva na roky 2017 až 2020.
               
            
            
               5.ĎALŠIE PRVKY
            
            
               •Plány vykonávania a postupy monitorovania, hodnotenia a podávania správ
            
            
               
                  Vykonávanie priorít partnerstva EÚ a Egypta sa bude pravidelne monitorovať v kontexte mechanizmov preskúmania a bilaterálnej spolupráce medzi EÚ a Egyptom, ako sa stanovuje v súčasnej dohode o pridružení.
               
            
            
               6.ODKAZY
            
            
               a)Spoločné oznámenie Európskemu parlamentu, Rade, Európskemu hospodárskemu a sociálnemu výboru a Výboru regiónov: Preskúmanie európskej susedskej politiky, [JOIN(2015) 050 final] z 18. novembra 2015.
            
            
               b)Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, Ú. v. EÚ L 304, 30.9.2004.
            
            
               c)Závery Rady o preskúmaní európskej susedskej politiky zo 14. decembra 2015.
            
         
         
            
               d)Nariadenie Európskeho parlamentu a Rady (EÚ) č. 232/2014 z 11. marca 2014, ktorým sa ustanovuje nástroj európskeho susedstva, Ú. v. EÚ L77, 15.3.2014, str. 27.
            
            
               2017/0084 (NLE)
            
            
               Spoločný návrh
            
            
               ROZHODNUTIE RADY
            
            
               o pozícii Únie v Asociačnej rade zriadenej 
                  Euro-stredomorskou dohodou o pridružení medzi
                  Európskymi spoločenstvami a ich členskými štátmi na jednej strane a Egyptskou arabskou republikou na strane druhej, pokiaľ ide o prijatie odporúčania o prioritách partnerstva EÚ a Egypta
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 217 v spojení s jej článkom 218 ods. 9,
            
            
               so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
            
            
               keďže:
            
            
               (1)Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej bola podpísaná 25. júna 2001 a nadobudla platnosť 1. júna 2004
                  6
               .
            
            
               (2)Spoločné oznámenie vysokej predstaviteľky Únie pre zahraničné veci a bezpečnostnú politiku a Európskej komisie z 18. novembra 2015 o preskúmaní európskej susedskej politiky
                  7
                sa privítalo v záveroch Rady zo 14. decembra 2015, kde Rada okrem iného potvrdila úmysel začať v roku 2016 novú etapu angažovanosti s partnermi, čo by mohlo viesť v prípade potreby k stanoveniu nových priorít partnerstva zameraných na dohodnuté priority a záujmy.
            
            
               (3)EÚ a Egypt sa rozhodli upevniť svoje partnerstvo dohodou o súbore priorít na obdobie rokov 2017 až 2020 s cieľom riešiť spoločné výzvy, ktorým čelí EÚ a Egypt, presadzovať spoločné záujmy a zaistiť dlhodobú stabilitu na obidvoch stranách Stredozemného mora.
            
            
               (4)Priority partnerstva EÚ a Egypta sa riadia spoločným záväzkom rešpektovať univerzálne hodnoty demokracie, právny štát a dodržiavať ľudské práva.
            
            
               (5)Pozíciu Únie, ktorá sa má zaujať v Asociačnej rade v súvislosti s prijatím odporúčania o prioritách partnerstva EÚ a Egypta, musí prijať Rada Európskej únie,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia Únie v Asociačnej rade zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, pokiaľ ide o prijatie priorít partnerstva EÚ a Egypta, sa zakladá na návrhu odporúčania Asociačnej rady pripojenom k tomuto rozhodnutiu.
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
         
         
            
               
                     Za Radu
               
               
                     predseda
               
            
         
         
            
                  
                     (1)
                  Spoločné oznámenie Európskemu parlamentu, Rade, Európskemu hospodárskemu a sociálnemu výboru a Výboru regiónov: Preskúmanie európskej susedskej politiky 14, [JOIN(2015) 050 final] z 18. novembra 2015.
               
               
                  
                     (2)
                  „Spoločná vízia, spoločný postup: Silnejšia Európa. Globálna stratégia pre zahraničnú a bezpečnostnú politiku Európskej únie“.
               
               
                  
                     (3)
                  Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, Ú. v. EÚ L 304, 30.9.2004.
               
               
                  
                     (4)
                  Závery Rady o preskúmaní európskej susedskej politiky zo 14. decembra 2015.
               
               
                  
                     (5)
                  Nariadenie Európskeho parlamentu a Rady (EÚ) č. 232/2014 z 11. marca 2014, ktorým sa ustanovuje nástroj európskeho susedstva, Ú. v. EÚ L 77, 15.3.2014, s. 27.
               
               
                  
                     (6)
                  Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, Ú. v. EÚ L 304, 30.9.2004.
               
               
                  
                     (7)
                  Spoločné oznámenie Európskemu parlamentu, Rade, Európskemu hospodárskemu a sociálnemu výboru a Výboru regiónov: Preskúmanie európskej susedskej politiky, JOIN(2015) 050 final.
               
            
      
    ---documentbreak--- 
      
         
               EURÓPSKA KOMISIA
            V Bruseli21. 4. 2017
            JOIN(2017) 14 final
            PRÍLOHA
            k
            spoločnému návrhuROZHODNUTIA RADY
            o pozícii Únie v Asociačnej rade zriadenej Euro-stredomorskou dohodou o pridružení medziEurópskymi spoločenstvami a ich členskými štátmi na jednej strane a Egyptskou arabskou republikou na strane druhej, pokiaľ ide o prijatie odporúčania o prioritách partnerstva EÚ a Egypta
            
               
         
         
            
               ODPORÚČANIE č. 01/2017 ZO 6. ZASADNUTIA ASOCIAČNEJ RADY EÚ – EGYPT z [DEŇ MESIAC ROK]
            
            
            
               Dohoda o prioritách partnerstva EÚ a Egypta
            
            
            
               ASOCIAČNÁ RADA EÚ – EGYPT,
            
            
            
               so zreteľom na Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, a najmä na jej článok 76,
            
            
            
               keďže:
            
            
               (1)
                     Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej bola podpísaná 25. júna 2001 a nadobudla platnosť 1. júna 2004.
            
            
               (2)
                     Podľa článku 76 Euro-stredomorskej dohody má Asociačná rada právomoc prijímať príslušné rozhodnutia na účely dosiahnutia cieľov tejto dohody.
            
            
               (3)
                     Podľa článku 86 uvedenej dohody prijímajú zmluvné strany všetky všeobecné alebo osobitné opatrenia potrebné na splnenie svojich povinností, ktoré z dohody vyplývajú, a zabezpečujú, aby sa dosiahli jej ciele.
            
            
               (4)
                     V preskúmaní európskej susedskej politiky sa navrhuje nová fáza spolupráce s partnermi s väčším podielom zodpovednosti na oboch stranách.
            
            
               (5)
                     EÚ a Egypt sa rozhodli upevniť svoje partnerstvo dohodou o súbore priorít na obdobie 2017 až 2020 s cieľom riešiť spoločné výzvy, ktorým čelí EÚ a Egypt, presadzovať spoločné záujmy a zaistiť dlhodobú stabilitu na obidvoch stranách Stredozemného mora,
            
            
            
               ROZHODLA TAKTO:
            
            
            
               Článok 1
            
            
         
         
            
               Asociačná rada odporúča, aby zmluvné strany plnili priority partnerstva EÚ a Egypta, ktoré sú uvedené v prílohe.
            
            
            
               Článok 2
            
            
            
               Prioritami partnerstva EÚ a Egypta podľa článku 1 sa nahrádza Akčný plán EÚ – Egypt, ktorého vykonávanie bolo odporúčané v odporúčaní Asociačnej rady č. 1/2007 zo 6. marca 2007.
            
            
            
               Článok 3
            
            
            
               Toto rozhodnutie nadobúda účinnosť dňom jeho prijatia.
            
            
            
               V xx [deň, mesiac, rok].
            
            
            
               Za Asociačnú radu
            
            
            
               predseda
            
            
            
               ***
            
            
            
               PRÍLOHA
            
            
               Priority partnerstva EÚ a Egypta
            
         
         
            
            
               Priority partnerstva EÚ a Egypta na roky 2017 – 2020
            
            
               
                  I. Úvod
               
               
                  Všeobecný rámec spolupráce medzi EÚ a Egyptom je stanovený dohodou o pridružení, ktorá bola podpísaná v roku 2001 a nadobudla platnosť v roku 2004. Zatiaľ čo všetky prvky tejto dohody o pridružení zostávajú naďalej v platnosti, tento dokument stanovuje priority, ktoré si EÚ a Egypt spoločne definovali s ohľadom na revidovanú európsku susedskú politiku a ktoré budú pre ich partnerstvo smerodajné v období nasledujúcich troch rokov.
               
               
                  Cieľom týchto priorít partnerstva je riešiť spoločné výzvy, ktorým čelí EÚ a Egypt, presadzovať spoločné záujmy a zaručiť dlhodobú stabilitu na oboch brehoch Stredozemného mora. Priority partnerstva sa riadia spoločným záväzkom rešpektovať univerzálne hodnoty demokracie, právny štát a dodržiavať ľudské práva. Ich cieľom je takisto posilniť spoluprácu pri podpore egyptskej „Stratégie trvalého udržateľného rozvoja – vízia do roku 2030“.
               
               
                  II. Navrhované priority
               
               
                  Priority partnerstva by mali pomôcť naplniť túžby ľudí na oboch stranách Stredozemného mora, najmä pokiaľ ide o zabezpečenie sociálnej spravodlivosti, dôstojných pracovných príležitostí, hospodárskej prosperity a podstatne zlepšených životných podmienok, a upevniť tým stabilitu Egypta a EÚ. Kľúčovými aspektmi týchto cieľov sú inkluzívny rast podporený inováciami, ako aj účinná a participatívna správa vecí verejných opierajúca sa o právny štát, ľudské práva a základné slobody. Priority takisto zohľadňujú úlohu EÚ a Egypta ako medzinárodných aktérov a majú zvýšiť ich vzájomnú dvojstrannú spoluprácu, ako aj ich regionálnu a medzinárodnú spoluprácu. Pre toto obnovené partnerstvo budú smerodajné tieto celkové priority:
               
               
                  1. Udržateľné moderné hospodárstvo a sociálny rozvoj v Egypte
               
               
                  V záujme budovania stabilného a prosperujúceho Egypta budú EÚ a Egypt ako kľúčoví partneri spolupracovať na dosiahnutí socioekonomických cieľov stanovených v egyptskej „Stratégii trvalo udržateľného rozvoja – vízia do roku 2030“.
               
               
                  a) Hospodárska modernizácia a podnikanie
               
               
                  Egypt je odhodlaný dosiahnuť dlhodobú socioekonomickú udržateľnosť, okrem iného vytvorením priaznivejšieho prostredia pre inkluzívny rast a tvorbu pracovných miest, najmä pre mladých ľudí a ženy, čo zahŕňa aj podporu začlenenia neformálneho sektora do hospodárstva. Z hľadiska dlhodobej ekonomickej udržateľnosti si to bude vyžadovať opatrenia, ktoré vytvoria väčší fiškálny priestor na lepšie vykonávanie stratégie trvalo udržateľného rozvoja, ďalšiu reformu systému dotácií a zdaňovania a posilnenie úlohy súkromného sektora a zlepšenie podnikateľského prostredia s cieľom prilákať viac zahraničných investícií, napríklad prostredníctvom otvorenejšej a konkurencieschopnej obchodnej politiky, plného využívania digitálnej dividendy a podpory kľúčových infraštruktúrnych projektov, ako je vytvorenie účinného dopravného systému. Ďalej bude EÚ podporovať úsilie Egypta v oblasti reformy verejnej správy a dobrej správy vecí verejných, okrem iného využívaním kvalitných štatistík a pri zohľadnení digitálnej revolúcie a súvisiacich nových obchodných a spoločenských modelov.
               
               
                  V egyptskej stratégii pre trvalo udržateľný rozvoj je kladený veľký dôraz na malé a stredné podniky (MSP), na veľké projekty („megaprojekty“), napríklad projekt rozvoja Suezského prieplavu, projekt zlatý trojuholník na ťažbu nerastných surovín v hornom Egypte a získanie štyroch miliónov hektárov pôdy pre poľnohospodárstvo a výstavbu, ako aj na egyptskú znalostnú banku, ako na hlavné faktory v procesu dlhodobého sociálneho a hospodárskeho rozvoja. Vzhľadom na význam rozvoja MSP pre inkluzívny rast bude tento sektor naďalej zohrávať ústrednú úlohu v rámci spolupráce EÚ s Egyptom. EÚ taktiež zváži, ako zvýšiť potenciál sociálneho a hospodárskeho rozvoja, ktorý má projekt rozvoja Suezského prieplavu (Suez Canal Hub). EÚ a Egypt budú navyše spolupracovať naprieč odvetviami v oblasti výskumu a inovácií a pri rozvoji digitálnych technológií a služieb. V tejto súvislosti Egypt a EÚ zdôraznili svoj záujem na prehĺbení spolupráce v rade relevantných výskumných a vysokoškolských činností vrátane programov Horizont 2020 a Erasmus+.
               
               
                   Vzhľadom na neoceniteľné kultúrne dedičstvo Egypta a jeho rozmanitosť, ako aj​významný prínos kultúrneho odvetvia (s ktorým je úzko previazané odvetvie cestovného ruchu) k HDP tejto krajiny, zamestnanosti, vytváraniu devízových rezerv a pre spoločnosť ako takú sa bude osobitný dôraz klásť na väzbu medzi kultúrou, kultúrnym dedičstvom a rozvojom miestneho hospodárstva.
               
               
                   b) Obchod a investície
               
               
                  EÚ a Egypt sú dôležitými obchodnými partnermi. Zaviazali sa posilňovať existujúce obchodné a investičné vzťahy a zabezpečiť, aby sa obchodné ustanovenia dohody o pridružení medzi EÚ a Egyptom o vytvorení zóny voľného obchodu (FTA) vykonávali spôsobom, ktorý umožňuje dosiahnuť jej plný potenciál. Hoci EÚ už v minulosti navrhla iniciatívu na uzatvorenie prehĺbenej a komplexnej zóny voľného obchodu, ktorá by slúžila na prehĺbenie a rozšírenie existujúcej zóny voľného obchodu, EÚ a Egypt okrem toho spoločne stanovia iné vhodné prístupy na posilnenie obchodných vzťahov.
               
               
                  c) Sociálny rozvoj a sociálna spravodlivosť
               
               
                  Egypt potvrdzuje svoj záväzok vykonávať reformy a podporovať sociálny rozvoj a sociálnu spravodlivosť, riešiť spoločenské a demografické výzvy, ktorým čelí, a skvalitňovať ľudské zdroje v krajine s cieľom stimulovať hospodársky a sociálny rozvoj. V tomto ohľade bude EÚ podporovať úsilie Egypta o ochranu marginalizovaných skupín pred prípadnými negatívnymi dôsledkami hospodárskych reforiem prostredníctvom záchranných sociálnych sietí a sociálnej ochrany. EÚ a Egypt budú tiež pokračovať v podpore rozvoja vidieka a miest a kvalitnejšieho poskytovanie základných služieb, a to s dôrazom na modernizáciu vzdelávania (vrátane technickej a odbornej prípravy) a systémov zdravotnej starostlivosti. EÚ bude zdieľať svoje skúsenosti v oblasti zavádzania inkluzívnej všeobecnej zdravotnej starostlivosti a zlepšovania zdravotných služieb.
               
               
                  d) Energetická bezpečnosť, životné prostredie a opatrenia v oblasti klímy
               
               
                  EÚ a Egypt budú spolupracovať pri diverzifikácii zdrojov energie, so zameraním najmä na obnoviteľné zdroje energie, a pri opatreniach v oblasti energetickej účinnosti. EÚ na žiadosť egyptskej vlády podporí úsilie Egypta o modernizáciu jeho integrovanej energetickej stratégie tak, aby dokázala spĺňať požiadavky tejto krajiny v súvislosti s trvalo udržateľným rozvojom a prispela k zníženiu emisií skleníkových plynov. Objavenie nálezísk zemného plynu v egyptských pobrežných vodách navyše ponúka významný priestor pre synergie medzi EÚ a Egyptom v oblasti konvenčných zdrojov energie, vzhľadom na infraštruktúru na skvapalňovanie plynu v Egypte. To by umožňovalo predvídateľnejšiu výrobu energie, čo by bolo tak v záujme Egypta vzhľadom na významnú spotrebu tejto krajiny a potenciál výroby energie pre vytváranie príjmov (aj pre podnikateľské prostredie a sociálny rozvoj), ako aj v záujme EÚ pri diverzifikácii jej dodávok energie. Posilnenie dialógu o energetike medzi EÚ a Egyptom prispeje k určeniu kľúčových oblastí spolupráce, ako je technická pomoc pri vytváraní regionálneho energetického uzla, spoločný výskum, zdieľanie skúseností a osvedčených postupov, prenos technológií a podpora spolupráce na úrovni nižších regionálnych celkov v regióne Stredozemného mora, pričom bude zohľadnená potreba chrániť morské ekosystémy Stredozemného mora.
               
               
                  EÚ a Egypt budú spolupracovať pri podpore opatrení v oblasti klímy a životného prostredia v kontexte dosiahnutia trvalo udržateľného rozvoja. V súlade so záväzkami v nadväznosti na prijatie Parížskej dohody o zmene klímy bude EÚ podporovať realizáciu plánovaných vnútroštátne stanovených príspevkov Egypta v oblasti zmierňovania zmeny klímy a prispôsobovaniu sa tejto zmene. EÚ a Egypt budú spolupracovať pri dosahovaní cieľov stanovených okrem iného v programe trvalo udržateľného rozvoja do roku 2030 a sendaiskom rámci pre znižovanie rizika katastrof.
               
            
         
         
            
               
                  EÚ a Egypt preskúmajú možnosti spolupráce v oblastiach, ako je udržateľné riadenie zdrojov vrátane vodných zdrojov, ochrana biodiverzity, sanitácia, nakladanie s tuhým odpadom vrátane znižovanie množstva priemyselných znečisťujúcich látok, nakladanie s chemikáliami a s nebezpečným odpadom, ako aj boj proti rozširovaniu púští a degradácii pôdy. Egypt a EÚ tiež skúmajú možnosti, ktoré boli ponúknuté vo vyhlásení ministrov Únie pre Stredozemie venovanom modrej ekonomike, vo forme nástroja integrovanej námornej politiky (IMP/CC)
                     1
                  . Potenciálne oblasti spolupráce zahŕňajú inteligentné námorné prístavy, námorné klastre, integrovaný manažment pobrežných zón a morský rybolov.
               
               
                  2. Partnerstvo v oblasti zahraničnej politiky
               
               
                  EÚ a Egypt majú spoločný záujem na posilnení spolupráce v oblasti zahraničnej politiky na dvojstrannej, regionálnej a medzinárodnej úrovni.
               
               
                  Stabilizácia spoločného susedstva a širšieho okolia
               
               
                  Egypt by mal využívať svoje členstvo v Bezpečnostnej rade OSN a v Mierovej a bezpečnostnej rade Africkej únie. Egypt je tiež sídlom ústredia Ligy arabských štátov, s ktorou chce EÚ prehĺbiť a rozšíriť spoluprácu. Egypt a EÚ sa budú usilovať o väčšiu spoluprácu a dosiahnutie spoločného porozumenia v rade otázok, vrátane tých s mnohostranným rozmerom. Partnerstvo medzi EÚ a Egyptom je dôležité pre stabilitu a prosperitu v Stredozemí, na Blízkom východe a v Afrike. Spolupráca medzi EÚ a Egyptom, okrem iného na regionálnych fórach, má za cieľ prispievať k riešeniu konfliktov, budovaniu mieru a riešeniu politických a hospodárskych výziev v týchto regiónoch. EÚ a Egypt okrem toho posilnia výmenu informácií o hlavných regionálnych a medzinárodných výzvach, ktoré ovplyvňujú obidve strany.
               
               
                  Spolupráca v oblasti krízového riadenia a poskytovania humanitárnej pomoci
               
               
                  EÚ a Egypt zintenzívnia spoluprácu a konzultácie a budú si vymieňať skúsenosti v oblasti krízového riadenia a prevencie na dvojstrannej aj na regionálnej úrovni s cieľom riešiť v ich spoločnom susedstve a v širšom okolí komplexné výzvy pre mier, stabilitu a rozvoj, ktoré sú dôsledkom konfliktov a prírodných katastrof.
               
               
                  3. Upevnenie stability
               
               
                  Stabilizácia je spoločnou výzvou pre EÚ aj Egypt. Pre stabilizáciu je zásadné vytvoriť moderný, demokratický štát, ktorý bude mať rovnaký prínos pre všetkých svojich občanov. Ľudské práva – občianske, politické, hospodárske, sociálne a kultúrne, stanovené medzinárodným právom v oblasti ľudských práv, Zmluvou o Európskej únii a egyptskú ústavou – sú spoločnou hodnotou a predstavujú základný kameň moderného demokratického štátu. Egypt a EÚ sú preto v súlade so svojimi medzinárodnými záväzkami odhodlané presadzovať demokraciu, základné slobody a ľudské práva ako ústavné práva všetkých svojich občanov. V tomto kontexte bude EÚ podporovať Egypt pri úsilí o premietnutie týchto práv do právnych predpisov.
               
               
                  a) Moderný, demokratický štát
               
               
                  EÚ a Egypt sa zaviazali zabezpečovať zodpovednosť, právny štát, úplné dodržiavanie ľudských práv a základných slobôd, ako aj reagovať na požiadavky svojich občanov. EÚ bude podporovať úsilie Egypta o posilnenie kapacity štátnych inštitúcií na účinnú reformu verejného sektora, o zvýšenie kapacity orgánov presadzovania práva pri vykonávaní ich povinností pri zaisťovaní všeobecnej bezpečnosti, ako aj úsilie o rozvoj ústavných funkcií nového parlamentu. Ďalej budú EÚ a Egypt užšie spolupracovať na modernizácii súdnictva a na zlepšení prístupu k spravodlivosti pre všetkých občanov prostredníctvom právnej pomoci a zriadenia špecializovaných súdov, ako aj na reforme riadenia verejných financií a v boji proti korupcii. EÚ a Egypt tiež zvážia nadviazanie justičnej spolupráce v trestných a občianskych veciach. Parlamentná spolupráca medzi EÚ a Egyptom, okrem iného prostredníctvom štruktúrovaných výmen medzi parlamentnými výbormi a skupinami, by zlepšila koordináciu a podporila vzájomné porozumenie. EÚ bude tiež pomáhať Egyptu v jeho úsilí o posilnenie úlohy miestnych orgánov pri plánovaní a poskytovaní verejných služieb a pri zabezpečovaní rovnakého zaobchádzania, pokiaľ ide o hospodárske, sociálne a politické príležitosti, a o presadzovanie sociálnej integrácie všetkých osôb.
               
               
                  b) Bezpečnosť a terorizmus
               
               
                  Bezpečnosť je spoločným cieľom. Terorizmus a násilný extrémizmus vedúci k terorizmu ohrozujú sociálnu štruktúru krajín na oboch stranách Stredozemného mora. Predstavujú vážnu hrozbu pre bezpečnosť a blahobyt našich občanov. Boj proti uvedeným hrozbám je spoločným cieľom EÚ a Egypta a ich spolupráca môže byť založená na komplexnom prístupe, ktorý bude riešiť základné príčiny terorizmu s náležitou úctou k ľudským právam a základným slobodám, s cieľom úspešne bojovať proti radikalizácii a predchádzať jej a podporovať sociálny a hospodársky rozvoj. EÚ a Egypt sú naďalej odhodlaní spolupracovať v boji proti extrémizmu a proti akejkoľvek forme diskriminácie vrátane islamofóbie a xenofóbie.
               
               
               
                  Ďalšie oblasti spolupráce zahŕňajú okrem iného zvýšenie bezpečnostnej ochrany letectva, ochranných bezpečnostných opatrení, ako aj kapacity na prevenciu a boj proti nadnárodnej organizovanej trestnej činnosti, ako je pašovanie migrantov, obchodovanie s ľuďmi, obchodovanie s nelegálnymi drogami a pranie špinavých peňazí.
               
               
               
                  Obe strany sa dohodli, že posilnia spoluprácu pri vykonávaní akčného programu OSN na boj proti nedovolenému obchodovaniu s ručnými a ľahkými zbraňami, napríklad prostredníctvom výmeny skúseností, výcviku a ďalších činností v oblasti budovania kapacít.
               
               
               
                  c) Vzájomne prospešné riadenie migračných tokov
               
               
                  Politické vyhlásenie zo samitu vo Vallette a spoločný akčný plán z Valletty budú predstavovať hlavný rámec pre spoluprácu medzi EÚ a Egyptom v oblasti migrácie. EÚ bude podporovať úsilie egyptskej vlády na posilnenie rámca pre riadenie migrácie vrátane prvkov reformy právnych predpisov a stratégií riadenia migrácie. EÚ bude podporovať úsilie Egypta zamerané na predchádzanie a boj proti neregulárnej migrácii, obchodovaniu s ľuďmi a prevádzačstvu vrátane identifikácie obetí obchodovania s ľuďmi a pomoci týmto obetiam. Bude sa tiež snažiť podporovať a posilňovať kapacity egyptských orgánov na ochranu práv migrantov a na poskytovanie ochrany tým, ktorí spĺňajú podmienky na túto podporu, v súlade s medzinárodnými normami. EÚ a Egypt budú skúmať možnosti spolupráce pri dobrovoľnom návrate neregulárnych migrantov do ich krajiny pôvodu, aby sa zabezpečilo, že migrácia je celosvetovo riadená zákonným spôsobom. To bude kombinované so spoluprácou pri riešení prvotných príčin neregulárnej migrácie, a to najmä nedostatočného rozvoja, chudoby a nezamestnanosti.
               
            
         
         
            
               
                  Mobilita ľudí môže prispieť k rozvoju zručností a znalostí, ktoré by následne mohli prispieť k rozvoju Egypta. Môže tiež viesť k vybudovaniu trvalo udržateľných vzťahov medzi kvalifikovanou pracovnou silou v EÚ a Egypte. EÚ a Egypt sú odhodlané plne chrániť práva migrantov.
               
               
                  III. Zásady spolupráce
               
               
                  Presadzovanie ľudského činiteľa a medziľudských kontaktov posilní väzby medzi EÚ a Egyptom a vo svojom dôsledku upevní ich partnerstvo. Vzájomná zodpovednosť aj zodpovednosť voči európskemu a egyptskému ľudu sú základným prvkom priorít partnerstva.
               
               
                  Otázky spoločného záujmu by mali byť riešené aj prostredníctvom silnejšej regionálnej a subregionálnej (juh – juh) spolupráce. EÚ a Egypt budú v tomto smere spoločne pracovať v rámci Únie pre Stredozemie a prostredníctvom nadácie Anny Lindhovej, najmä v otázke medzikultúrneho dialógu.
               
               
                  Kultúra dialógu sa ukázala byť cenným nástrojom na posilnenie vzájomnej úcty. Zásadné bude prehĺbenie politického dialógu o demokracii a ľudských právach a zachovanie technických prvkov, ktoré ho posilňujú. Tento dialóg zároveň poskytne prostriedky na podporu partnerstva a na zhodnotenie jeho silných stránok a výsledkov.
               
               
                  V súlade s prioritami egyptskej vlády sa priority partnerstva zamerajú predovšetkým na mladých ľudí, od ktorých závisí dlhodobá stabilita našich spoločností, a na ženy, ktoré majú zásadný význam pre pokrok v každej spoločnosti. Hlavným cieľom je posilniť ich postavenie a dať im k dispozícii právne a praktické nástroje na to, aby mohli v spoločnosti zaujať náležitú úlohu prostredníctvom svojej aktívnej účasti na hospodárskom živote a správe svojej krajiny. EÚ bude aj naďalej zdieľať svoje skúsenosti v oblasti boja proti diskriminácii žien a podpory rodovej rovnosti, ako aj pri presadzovaní začlenenia a poskytovaní príležitostí pre mladých ľudí.
               
               
                  EÚ a Egypt sa zhodujú v tom, že významný podiel na plnení priorít partnerstva a na transparentnej a participatívnej správe vecí verejných má občianska spoločnosť, ktorá môže podporiť proces trvalo udržateľného rozvoja, ktorý v Egypte prebieha. Preto budú s občianskou spoločnosťou spolupracovať na tom, aby sa dokázala účinne zapojiť do procesu hospodárskeho, politického a sociálneho rozvoja v súlade s egyptskou ústavou a príslušnými vnútroštátnymi právnymi predpismi.
               
               
                  IV. Záver
               
               
                  V duchu spoločnej zodpovednosti EÚ a Egypt spoločne stanovili priority partnerstva a vytvoria dohodnutý hodnotiaci a monitorovací mechanizmus. Na hodnotenie vplyvu priorít partnerstva je plánované aj hodnotenie v polovici trvania. EÚ a Egypt budú v súlade s cieleným prístupom priorít partnerstva optimalizovať vykonávanie dohody o pridružení v súlade s ich spoločnými záujmami. Kľúčovými orgánmi zostane Asociačný výbor a Asociačná rada, ktoré budú vykonávať celkové hodnotenie vykonávania priorít partnerstva na ročnom základe.
               
            
            
         
         
            
                  
                     (1)
                  Nástroj pre regionálny politický dialóg o integrovanej námornej politike/zmene klímy.